text: Danfossmedarbejdere slækker på lønkrav
  22 maj 2014 kl. 13.42
  De medarbejdere på Danfoss i Nordborg, der ikke har strejket, forhandler nu løn med ledelsen. Medarbejderne bløder op på deres krav om lønstigninger.
  Medarbejderne på Danfoss A/S i Nordborg er uenige med ledelsen i de igangværende lønforhandlinger.
  De ansatte i Nordborg-afdelingen har ikke taget del i den strejke, som 1.000 medarbejdere sluttede tidligere på ugen, og som netop handler om, at de er utilfredse med lønnen.
  TV SYD erfarer, at medarbejderne i Nordborg efter forhandlinger onsdag nu slækker på lønkravene. Oprindeligt krævede de ansatte en lønforhøjelse på 3,9 % til de faglærte henover de næste tre år og en stigning på 3,6 % til de ufaglærte.
  Efter mødet onsdag kræver medarbejderne i stedet en stigning i lønnen på 2,6 % i løbet af ét år. Kilder oplyser til TV SYD, at det er medarbejdernes ultimative krav.
  Om ledelsen vil imødegå de nye lønkrav, vil vise sig, når parterne igen sætter sig ved forhandlingsbordet fredag formiddag.
  